Papersnake/gushiwen huggingface dataset:
朝玉阶 冬日过惠山下一梅亭
陈维崧（清代）

曲径斜桥涧影迤。空山亭子好，趁闲过。小轩飐水似残荷。

石栏经雨涩，遍青莎。

短墙丛竹受风多。一声渔磬杳，湿烟蓑。黄梅著色斗新鹅。

折来堪作供，佛头螺。
芭蕉士女图
郯韶（元代）

玉阶风细漏迟迟，月冷笄珈鬓影垂。怪底新凉满团扇，红蕉花下立多时。
寄题太和丞公沈君公馆亭台四咏 其四 读书台
杨万里（宋代）

庭散纸尾鹜，窗聚案头萤。无端循除水，也学夜诵声。
与枢直旧友追话诸老轶事因志其语 其二
郭曾炘（清代）

南厓非奸相，门下乞削籍。谬种孰流传，亦被春秋责。

和战处两难，群矢期中的。智哉卫足葵，急流能勇决。
赠李相士
郑清之（宋代）

未遇公卿尽好看，会将碧眼照人寒。
邯郸梦觉君休问，试卜何时可挂冠。
题汉宫传烛图
张萱（明代）

胜事留芳迹，春光在玉笺。燧从司烜改，烛自汉宫传。

列炬擎金司，繁星照锦鞯。火才三日禁，炎却五侯先。

纵目恩辉满，披图帝泽偏。何时嘘冷烬，亦向此中然。
秋夜雨
吴潜（宋代）

西风半入孤城角。人生归燕巢幕。倦翁衰甚也，又不是、官卑禄幕。

收绳卷索今番稳，尽一丘一壑足乐。还是远空雁落。报宛句、溪光犹昨。
西畴课农
华文钦（明代）

已悔辞书卷，堪怜稼穑难。蝉吟三伏暑，雁阵五更寒。

轻棹还飘泊，颓庐葺未完。自知通塞久，窗外鹊声干。
和裴库部诸家雪 山家
刘攽（宋代）

云暗峰疑断，林长路稍迷。庭隅时卧鹿，旁舍远听鸡。

隐几添樵火，应门倚杖藜。儿童别村至，薄酒自提携。
啄木词
张耒（宋代）

红锦长绦当背垂，紫檀槽稳横朱丝。
美人亭亭面如雪，纤手当朱金杆拨。
弹成丁丁啄木声，春林蔽日春昼晴。
徘徊深枝穿翠叶，玉喙劳时还暂歇。
深园断岭人不知，中有槎枒风雨枝。
蠹多虫老饱可乐，山静花深终日啄。
雄雌相求飞且鸣，高枝砺嘴枝有声。
无功忍使饥肠饱，有意却教枯树青。
疾弹如歌细如语，曲欲终时情更驻。
一声穿树忽惊飞，叶动枝摇不知处。
闻田老死于临安
刘宰（宋代）

见说眉庞质粹温，他年准拟大吾门。可怜不识家翁面，虚作人间一世孙。
题桐柏观
元积中（宋代）

九峰巍绝乱云屯，石室琼台旧址存。山险密盘之字径，洞深高址丙方门。

碧桃花烂春溪暖，紫玉箫沉月榭昏。未觉壶中光景晚，人间归去见来孙。
盆橘是树自盘山天成寺携来层台团团颇异凡卉育之凡五年矣
弘历（清代）

盆橘携霜色，垂垂朵殿中。层台犹缬绿，数颗已标红。

传说宁成枳，题诗或寄筒。天成白云外，遥谢一窗风。
奉和袭美太湖诗二十首。雨中游包山精舍
陆龟蒙（唐代）

包山信神仙，主者上真职。及栖钟梵侣，又是清凉域。

乃知烟霞地，绝俗无不得。岩开一径分，柏拥深殿黑。

僧闲若图画，像古非雕刻。海客施明珠，湘蕤料净食。

有鱼皆玉尾，有乌尽金臆。手携鞞铎佉，若在中印国。

千峰残雨过，万籁清且极。此时空寂心，可以遗智识。

知君战未胜，尚倚功名力。却下听经徒，孤帆有行色。
枕上得句寄潜君升
胡仲参（宋代）

无奈篷窗雪打声，梦魂才稳又还惊。枕衾如许犹嫌冷，多少阎闾睡不成。
僧一行
徐钧（宋代）

两戒山河剖析明，历分十二议尤精。
况逢燕国为删润，可信千年说尚行。
句
陈国材（宋代）

红日晚天三四雁，碧波春水一双鸥。
读晦翁遗文悽怆有作
孙应时（宋代）

先生千载人，浩气隘穹壤。
早薄声利交，超然傲尘鞅。
饮酒读离声，追游必豪克。
风月饱高吟，云泉擅奇赏。
切骨痛国雠，嚼齿愤奸党。
纵谈天下事，一一如指掌。
敛意师圣贤，精心玩图象。
全体极浑涵，灵极妙充养。
昭昭陈轨辙，坦坦辟榛莽。
陶熔就醇粹，鞭策收勉强。
瞿聃息遁辞，关谁大遗响。
师道屹尊严，人材兴倜傥。
宸纶欢廉靖，朝迹惎忠谠。
康庐委符竹，越绝畀英荡。
刍牧活饥惸，天日快幽枉。
命义信行藏，风标何肮脏。
晚来侍细旃，时益异畴曩。
孤踪反山从，百怪纪夔魍。
先生一澹然，几微宁怏怏。
冬曦暖袍屦，秋风飒几杖。
尚可淑后来，可言遂长往。
{左口右癸}离思远道，殷勤愧殊关。
常怀订群疑，忍独拜遗像。
感旧日萧瑟，出门增惝怳。
一致无古倔，肆世均俯仰。
微言在遗墨，没齿抱遐想。
末路诚刺促，中扃故弘敞。
惟善不可诬。惟恶不可长。
百年非所知，常如侍函丈。
题计自激昂，山川悲莽苍。
送张匠临以秘阁知赣州
魏了翁（宋代）

西南间气忠献公，一生心事天与通。
才高志广无处着，独倚衡疑望关洛。
九州风露方漫漫，卷回残梦归余干。
惟将一念遗孙子，长与世间立人纪。
宣公端明今在无，我生不识惭非天。
宁知中岁遇行甫，历历典刑犹父祖。
试从微处觇经纶，中边玉洁无纤尘。
大河滔滔恣群饮，逡巡独惜障泥锦。
晓庭戒仗喑无声，掣缨振鬣时时鸣。
京师邸吏自相语，张公立朝我良苦。
不知书疏何所言，每一论奏人争传。
好名之人能逊国，而於豆羹见词色。
反覆耐看不可瑕，此事无素能然邪。
我从同朝一千日，见公造次皆是物。
寄声为贺赣州民，朝廷为汝辍争臣。
却须更问萧太传，中传外郡谁当虑。
芳碧丛歌
弘历（清代）

玲珑湖石逻㠝岏，视之茗邈即之閒。锦绣舒芳葩几簇，琅玕摇碧筠千竿。

碧筠诘曲中得路，芳葩如屏后庭护。文轩五架虚且明，夏晓延凉咨政处。

延凉缅想歌南薰，阜财解愠廑万民。每多旱甚盼雨候，亦有霖恒望霁辰。

望霁较可盼雨必，一岁舒眉能几日。咄哉前言戏之耳，合是先忧凛无逸。
医僧洪淡寮见示金刚经解集验方村寺清规皆
艾性夫（元代）

不作人间肉食僧，霜髭茁茁骨稜稜。
释经妙在一转语，疗病良稜三折肱。
处寺有规能缚律，即心是佛不传灯。
胸中历历前朝事，说到西头气拂膺。
题陈筼谷陈野逸吟藁
黄敏求（宋代）

谢却梅花吟课少，苦无心事恼陶泓。
得君近日诗编读，增我晴窗眼力明。
爽似暑风秋九夏，清逾夜月书三更。
后山衣钵尘埃久，赖有双英主夏盟。
辞云门梵林禅师徵诗入选和元韵
兴机（清代）

孤踪只合孤峰老，纵遇花时不去探。狐首死惟甘向北，雁声悲去悔来南。

已将名共颠毛削，肯把诗同里巷谈。多感殷勤诗入选，宁知遁义少人耽。
寂音尊者赞
释宗杲（宋代）

头如杓，面如楪。
口无舌，说无竭。
是而非，同而别。
种空华，抽暗楔。
是木蛇，活如蝎。
击涂毒，脑门裂。
是阿谁，甘露灭。
表夏十首 其五
元稹（唐代）

流芳递炎景，繁英尽寥落。公署香满庭，晴霞覆阑药。

裁红起高燄，缀绿排新萼。凭此遣幽怀，非言念将谑。
前有猛虎行
孙绪（明代）

前有猛虎后有蛇，血吻怒目声呀呀。狂飙落木山欲裂，山中白骨纷如麻。

宁使蛇有足，莫使虎有翼。蛇虽添足竟何为，虎如有翼谁堪敌。

山林虎猛亦怕死，终岁不敢入城市。君不见城中猛虎垂饥涎，吮民膏血不怕天。
送宇文尚书归蜀之官遂宁
姜特立（宋代）

吾闻峨眉秀绝几千古，下有人才纷可数。
长公少公两玉人，一为龙一为虎。
先生晚出蹑其后，万里东来谒明主。
青衫羸马百官底，一纪重经启封土。
要将冯翊试长材，故向蓬溪开督府。
当时三鱣张讲肆，今日双麾趋郡所。
白头老父来挽舟，朱组门生争负弩。
莫辞迢递溯夔峡，便见奔腾下牛渚。
西川东国一隐钧，尽洒沙堤丞相雨。
沁园春（代人送阎戎）
陈著（宋代）

莲叶山前，戎帐宏开，轰然最称。羡铺心如水，肯教尘涴，为民乞雨，唤得天应。紫逻□锋，绿林扫影，夜户都开无犬声。三乡里，笑嬉嬉度日，歌舞清平。

溪头载月舟□，□□帐花旗忍送行。算浮云自在，初无著相，薰风正好，却问归程。折柳依依，憩棠□□，□□□春无尽情。趋朝去，看青冥玉钺，金辔红缨。
前川
夏鍭（明代）

风轻日白午天幽，郭外溪边即胜游。花萼乍明来小院，柳条初散近高楼。

老翁稚子逢春语，冶客羁人到晚留。共说年年行乐地，朝廷有道自消忧。
华卿协揆侨居天津感念去岁赏秋海棠用同馆天宇韵见寄依和
陈宝琛（清代）

断肠花尽又霜天，心似寒灰不复然。金马尚容充小隐，月泉何意结今缘？

史宬笔削关传信，社饭思量忍溯前？欲藉门生询足疾，篮舆准抵地行仙。
送刘四
李颀（唐代）

爱君少岐嶷，高视白云乡。九岁能属文，谒帝游明光。

奉诏赤墀下，拜为童子郎。尔来屡迁易，三度尉洛阳。

洛阳十二门，官寺郁相望。青槐罗四面，渌水贯中央。

听讼破秋毫，应物利干将。辞满如脱屣，立言无否臧。

岁暮风雪暗，秦中川路长。行人饮腊酒，立马带晨霜。

生事岂须问，故园寒草荒。从今署右职，莫笑在农桑。
和王平甫韩干画马行
刘攽（宋代）

韩干画马出曹霸，得名不在陈栩下。诏令师栩辞不可，苑中万马师在我。

王侯读书爱此言，由来能事须天然。看图作诗寄慷慨，锦文织字珠联联。

乘黄騕袅久埋没，安西大宛路超忽。丹青能令千万年，不比燕人空市骨。

霜蹄踣铁精权奇，耳截筒竹稍垂丝。超然抉后三十尺，一日千里御者谁。

舐笔和铅人所同，尔今独成第一工。神凝意会不可料，天驷降精来此中。

少陵作诗讥画肉，惋惜骅骝气凋缩。未知良工尝苦心，空使时人争贱目。

九皋相马观天机，神隽不辨黄与骊。

君知画手贵自我，何若相法非有师。拙工俗子纷纷是，畏避权豪如畏死。

生栋湿涂多覆屋，巧书掣肘真难使。吾知公诗正如此，丈夫特立嗟已矣。
七十翁吟七言十首
方回（元代）

三十科名续父灯，岂知七十老无能。
儿童半长余犹幼，闭户中衰久未兴。
南亩尽捐犹有宅，白头垂秃已如僧。
平生诗力秋尤健，万里霜天击怒鹰。
水竹野十咏·盟鸥
叶茵（宋代）

同此江湖心，有盟非知已。
我亦畏机人，莫入惊波裹。
苏子瞻家画松图歌
刘攽（宋代）

君家图画皆所见，近得此松尤可羡。根蟠平石蹙蛟螭，干出青可起雷电。

樛枝横斜复几尺，绿叶茸茸铺绣线。空堂深沈白日寒，谡谡似有风吹面。

此图剪裂人不知，尘外分张数流转。能令神物还相从，非君苦心谁与辨。

更惜良工名不传，可怜世俗多夸衒。为君作歌君志之，后千百年无复贱。
寄杜使君
贯休（唐代）

清辰卷珠帘，盥漱香满室。杉松经雪后，别有精彩出。

琅函芙蓉书，开之向阶日。好鸟常解来，孤云偶相失。

有时作章句，气概还鲜逸。茫茫世情世，谁人爱真实。

清高慕玄度，宴默攀道一。残磬隔风林，微阳解冰笔。

亦知休明代，谅无经济术。门前九个峰，终拟为文乞。
冬日，汉江南行将赴夏口，途次江陵界，寄裴尚书
武元衡（唐代）

五部拥双旌，南依墨客卿。关山迥梁甸，波浪接湓城。

烟景迷时迥，云帆渺去程。蛤珠冯月吐，芦雁触罗惊。

浦树凝寒晦，江天湛镜清。赏心随处惬，壮志逐年轻。

舟楫不可驻，提封如任情。向方曾指路，射策许言兵。

兰渚歇芳意，菱歌非应声。元戎武昌守，羊祜幸连营。
寄刘峡州伯华使君四十韵
杜甫（唐代）

峡内多云雨，秋来尚郁蒸。
远山朝白帝，深水谒彝陵。
迟暮嗟为客，西南喜得朋。
哀猿更起坐，落雁失飞腾。
伏枕思琼树，临轩对玉绳。
青松寒不落，碧海阔逾澄。
昔岁文为理，群公价尽增。
家声同令闻，时论以儒称。
太后当朝肃，多才接迹升。
翠虚捎魍魉，丹极上鹍鹏。
宴引春壶满，恩分夏簟冰。
雕章五色笔，紫殿九华灯。
学并卢王敏，书偕褚薛能。
老兄真不坠，小子独无承。
近有风流作，聊从月继征。
放蹄知赤骥，捩翅服苍鹰。
卷轴来何晚，襟怀庶可凭。
会期吟讽数，益破旅愁凝。
雕刻初谁料，纤毫欲自矜。
神融蹑飞动，战胜洗侵凌。
妙取筌蹄弃，高宜百万层。
白头遗恨在，青竹几人登。
回首追谈笑，劳歌跼寝兴。
年华纷已矣，世故莽相仍。
刺史诸侯贵，郎官列宿应。
潘生骖阁远，黄霸玺书增。
乳贙号攀石，饥鼯诉落藤。
药囊亲道士，灰劫问胡僧。
凭久乌皮折，簪稀白帽棱。
林居看蚁穴，野食行鱼罾。
筋力交凋丧，飘零免战兢。
皆为百里宰，正似六安丞。
姹女萦新裹，丹砂冷旧秤。
但求椿寿永，莫虑杞天崩。
炼骨调情性，张兵挠棘矜。
养生终自惜，伐数必全惩。
政术甘疏诞，词场愧服膺。
展怀诗诵鲁，割爱酒如渑。
咄咄宁书字，冥冥欲避矰。
江湖多白鸟，天地有青蝇。
元日田家
薛逢（唐代）

南村晴雪北村梅，树里茅檐晓尽开。蛮榼出门儿妇去，

乌龙迎路女郎来。相逢但祝新正寿，对举那愁暮景催。

长笑士林因宦别，一官轻是十年回。
红梅
杨平洲（宋代）

谁将醉里春风面，换却平生玉雪身。
赖得月明留瘦影，芳心香骨见天真。
示居士张戒二首 其一
释系南（宋代）

汝到庐山山到汝，更谁别我庐山去。出门问取岭头风，大道腾腾无本据。
元苏二公祠
赵汝驭（宋代）

春祠当上巳，新像合苍城。慨想交邻意，兼怀过客情。

宅遗环水碧，驿带古杨清。天上文星会，人间弦诵声。
韩干画马赞
苏轼（宋代）

韩干之马四：其一在陆，骧首奋鬣，若有所望，顿足而长鸣；其一鬣涉，尻高首下，择所由济，跔蹐而未成；其二在水，前者反顾，若以鼻语，后者不应，鬣饮而留行。
以为厩马也，则前无羁络，后无箠策；以为野马也，则隅目耸耳，丰臆细尾，皆中度程，萧然如贤大夫、贵公子，相与解带脱帽，临水而濯缨。遂鬣高举远引，友麋鹿而终天年，则不可得矣；盖优哉游哉，聊以卒岁而无营。
赋咏百论舍罪福诗
刘孝绰（南北朝）

寻因途乃异，及舍趣犹并。苦极降归乐，乐极苦还生。

岂非轮转爱，皆缘封著情。一知心相浊，乐染法流清。
采药
黄希旦（宋代）

采药山中去，扳跻不觉赊。深源无俗迹，满地是灵芽。

岩迥阴留雪，溪澄净见沙。可怜名利客，应笑此生涯。
夜泊南昌二首 其一
邓林（宋代）

朔风吹雪满貂裘，汗漫天涯学远游。万种愁怀无处遣，移舟来近酒家楼。
寿安杂诗十首 且游
司马光（宋代）

游人恋山水，日晏澹忘归。但爱云烟好，那知仆马饥。
送仝座主归上党
释正觉（宋代）

夜明帘外月天霜，衲子还家机事忘。
枯木吟云须内照，死蛇含事更堤防。
闻琴起舞饮光习，放镜迷头深若狂。
好是重来斲蝇翼，祖师鼻孔要生光。
临江仙（寿师幕）
李廷忠（宋代）

秋到三山呈瑞气，斑斑绣虎广章。早分桂殿一枝香。婉谋参幕府，华署等朝行。

驾月姮娥来献寿，胜如昨夜辉光。十分满劝紫霞觞。年年花萼宴，相约侍君王。
崆峒山
李朴（宋代）

云根秀出碧芙蓉，烟晃霞飞瑞霭中。地脉九枝龙奋蛰，天河一派练横空。
晚渡渭桥寄示京邑游好
卢照邻（唐代）

我行背城风，驱马独悠悠。
寥寥中年事，裴回万里忧。
途遥日向夕，对晚鬓将秋。
滔滔俯东逝，耿耿位西浮。
长虹掩钧浦，落雁下垦洲。
草变黄山曲，花飞清渭流。
迸水惊愁鸳，腾沙起押鸥。
一赴清泥道，空思玄靥游。
岸傍偶得木犀
张孝祥（宋代）

天公不求金，富媪不复藏。居然土同价，散作草木芳。

英英园中葵，一心倾太阳。采采篱下菊，令汝寿命康。

惟此木之犀，更贮万斛香。雄姿傲霜雪，鳞甲森青苍。

三贤鼎足立，正色凛相望。岂比桃李徒，红紫纷披昌。

聊息贪者心，来上君子堂。岁晚从我游，寘汝兄弟行。
夕阳
刘筠（宋代）

夕阳堪极目，况复近秋残。
寒逈横烟紫，江清照叶丹。
伍胥嗟路远，潘子念行难。
更有芜城恨，城空逼夜寒。
王季海丞相挽辞
史浩（宋代）

宝历隆兴记，张罗猎钜公。斗南人杰用，塞北马群空。

紫橐论思绩，黄扉造化功。祇今收实效，四海畅淳风。
偈颂五十一首
释大观（宋代）

一入咸阳尽旧游，春风台榭对芳洲。
非关好景留人醉，自是行人醉不休。
偶成
傅自修（宋代）

叠翠亭前秋水深，思韩亭下木成林。
一生不得文章力，且向潮阳度岁阴。
观邸报
张自明（宋代）

西风飒飒雨潇潇，小小人家短短桥。
独倚阑干数鹅匹，一声孤雁在云霄。
风竹二首 其一
王汝玉（明代）

此君曾向琐闱看，金茎露洗青琅玕。故山近日重相对，凉雨新琅香粉坠。

一枝潇洒画图中，写得江南叶叶风。明朝何处重相遇，紫阁深沈翠雾笼。
湘中酬张十一功曹
韩愈（唐代）

休垂绝徼千行泪，共泛清湘一叶舟。
今日岭猿兼越鸟，可怜同听不知愁。
金菊对芙蓉 庚申秋日，再集休园，即席分得茵字
吴绮（清代）

蒋径重开，陶门乍启，依然一拂清风。喜康成公子，手掌能同。

邀宾不惜倾家酿，高吟处、鹦鹉偏工。那堪更是，月当杨柳，秋在芙蓉。

一饮吸尽千钟。记檐前蟾魄，三见如弓。况樽携蛮榼，烛艳纱笼。

挥毫忽发狂奴兴，问人中、何处情浓。夜阑还倚，踏残桐影，梦卧花丛。
小满后偶旱涂中祈雨四月二十三日甘霖大霈
玄烨（清代）

夙夜愁怀春夏间，天时难信未怡颜。平原晚麦纤茎槁，四野新禾旱色殷。

乍起云光连岭岫，先垂雨脚遍人寰。共沾甘澍敷膏泽，民食方知稼穑艰。
过密州次韵赵明叔乔禹功
苏轼（宋代）

先生依旧广文贫，老守时遭醉尉嗔。
汝辈何曾堪一笑，吾侪相对复三人。
黄鸡催晓凄凉曲，白发惊秋见在身。
一别胶西旧朋友，扁舟归钓五湖春。
病中送王紫垣之徐州戎幕余亦反东山田舍
徐子苓（清代）

病久忘春尽，莺啼花乱飞。夹淮新战垒，送老旧蓑衣。

西楚徵兵疾，东林访旧稀。昨宵筵上月，两地共晴辉。
次韵德裕纪梦 其三
周孚（宋代）

九曲新诗谁解续，令人气短北窗前。闻君近得丘迟笔，不堕斯文信有天。
久拟重阳一登龙山以荒榛峭壁无容足之地欲访
吴芾（宋代）

宦情一似秋容薄，归兴浑如酒味浓。
台上望乡何处是，夕阳影里暮山重。
水调歌头·早是玉堂客
佚名（宋代）

早是玉堂客，犹著侍臣冠。便为霖去亦晚，何况此身闲。胸次光风霁月，意味满庭芳草，体用两相关。坐对粤山好，名更重於山。寿生申，霜肃晓，露宾寒。从教重九过了，政有菊堪餐。日绕东篱笑傲，香共秋容淡薄，晚节要人看。久不见贾谊，天已问平安。
古柏
刘才邵（宋代）

移根得地对幽轩，香叶苍然已可怜。他日定为梁栋具，耽耽大厦倚晴天。
曹南过五丈河堤入城访颜岐夷仲清谈久之乃归
吕本中（宋代）

春色不自惜，落花如许愁。晴天一望远，漕水十分流。

每绕长堤去，频因好句留。相随觅季主，不必贷河侯。

论极文章秘，居兼竹石幽。和风落香烬，晚日泛茶瓯。

壮节知无用，诸儒误见收。江山亦在眼，岁月忽忘忧。

南郭今丧我，长卿仍倦游。漫成长韵律，胜与小蛮讴。

簿领憎频过，尘埃懒再谋。何须五湖口，风雨转船头。
沁园春
傅伯达（宋代）

白帝司权，炎宫回驭，一叶报秋。正银河高泻，金风乍扇，冰轮将正，火伞初收。吴越传芳，斗牛钟秀，间世生贤谁与俦。那堪更负，过人才气，济世谋猷。

风流花县优游，有善政廉名达郡侯。鹗书朝荐，泥封暮召，荣登桂籍，平步瀛洲。歌驻行云，舞翔回雪，寿酒深倾碧玉瓯。从今愿，愿龄齐鼻祖，名在丹丘。
寄孙元忠 其三十
孔平仲（宋代）

神仙中人不易得，京中旧见君颜色。同心不减骨肉亲，我居巷颜子巷北。

佳人屡出董娇娆，秋水为神玉为骨。孤城此日堪断肠，既饱欢娱亦萧瑟。
金陵杂兴二百首
苏泂（宋代）

不及卢家有莫愁，君恩如水向东流。
从今相送东流后，地下伤春亦白头。
送圆尔上人归日本
释道摴（宋代）

兴尽心空转海东，定应赤手展家风。
报言日本真天子，且喜杨岐正脉通。
三台二首 其二
韦应物（唐代）

冰泮寒塘始绿，雨馀百草皆生。朝来门閤无事，晚下高斋有情。
禅人求赞 其三
释宗杲（宋代）

上无片瓦盖头，下无卓锥之地。赤骨𩪸个浑身，与人争甚闲气。

些子无明不奈何，说甚祖师西来意。
次韵杨宰二首
陈造（宋代）

五斗宁辞小折腰，簿书那久困才豪。
得无狸豹惊雕虎，妙有钩才掣巨鳌。
诗就鼎来宫锦肠，闲中眼与楚云高。
横陈景物无央数，付子秋崖万窍号。
正月二十立春观雪次韵向文刚
王庭圭（宋代）

雪拥东皇下紫虚，霓旌凤驭肃前驱。天将平地开银阙，人似春冰在玉壶。

绿蚁飘香浮翠斝，青丝传菜出行厨。老农惯识丰年兆，正欠渔蓑入画图。
钓鱼
林徵韩（清代）

虽是钓鱼人，不入渔人夥。时与牧牛儿，溪头争石坐。
郊庙歌辞。享太庙乐章。凯安四章
佚名（唐代）

瑟彼瑶爵，亚惟上公。室如屏气，门不容躬。

礼殷其本，乐执其中。圣皇永慕，天地幽通。

礼匝三献，乐遍九成。降循轩陛，仰欷皇情。

福与仁合，德因孝明。百年神畏，四海风行。

总总干戚，填填鼓钟。奋扬争气，坐作为容。

离若鸷鸟，合如战龙。万方观德，肃肃雍雍。

烈祖顺三灵，文宗威四海。黄钺诛群盗，朱旗扫多罪。

戢兵天下安，约法人心改。大哉干羽意，长见风云在。
蝶恋花
赵令（宋代）

索再三终不可见。虽待张之意甚厚，然未尝以词继之。异时，独甚操琴，愁弄忄妻恻。张窃听之，求之，则不复鼓矣。以是愈惑之。张生俄以文谓及期，又当西去。当去之夕，崔恭貌怡声，徐谓张曰：始乱之，今弃之，固其宜矣，愚不敢恨。必也君始之，君终之，君之惠也。则没身之誓，有其终矣，又何必深憾于此行。然而君既不怿，无以奉宁。君尝谓我善鼓琴，今且往矣。既达君此诚。因命拂琴，鼓霓裳羽衣序，不数声，哀音怨乱，不复知其是曲也。左右皆欷歔，张说遽止之。崔投琴拥面，泣下流涟，趣归郑所遂不复至，奉劳歌伴，再和前声。十二首之八

碧沼鸳鸯交颈舞。正恁双栖，又遣分飞去。洒翰赠言终不许。援琴请尽始衷素。

曲未成声先怨慕。忍泪凝情，强作霓裳序。弹到离愁凄咽处。弦肠俱断梨花雨。
八声甘州（甲辰承诏堂知止亭初毕工，刘无言相过）
叶梦得（宋代）

寄知还倦鸟，对飞云、无心两难齐。漫飘然欲去，悠然且止，依旧齐西。十亩荒园未遍，趁雨却锄犁。敢忘邻翁约，有酒同携。

况是岩前新创，带小轩横绝，松桂成蹊。试凭高东望，云海与天低。送沧波、浮空千里，照断霞、明灭卷晴霓。君休笑，此生心事，老更沈迷。
立春日迟道复不至
文徵明（明代）

东风吹彩燕，晓色动帘旌。
迟子不时至，南楼春自生。
裁诗供帖子，阁酒听啼莺。
白日流云暖，梅花初雪晴。
闲窗落香烬，残火宿茶铛。
败叶鸣阶戺，分明识履声。
秦淮
郑獬（宋代）

秦氏无过一再传，欲图万里据秦川。
汉家只在芒山下，却谓金陵五百年。
隔凡柱
怡然（宋代）

一柱悬通衢，可望不可进。
老仙指谓予，傍边有捷径。
招隐诗 其二
释今沼（明代）

飞鸟处巢穴，遥知风雨期。吾乃为人期，胡为独后时。

秋风萎嘉木，白露盈庭帏。昔者荷筱子，沮溺相因依。

岂不惜贤达，殊路安可希。南涧有蘋藻，北山唯蕨薇。

岁晏归敝庐，策杖任所之。
退步 其七
释怀深（宋代）

万事无如退步行，世间名利两重坑。前头光景无多子，莫与扶尸鬼子争。
次韵向宪留题荆门惠泉卒章见及
洪适（宋代）

对泉一洗心如水，诵诗三叹颡有泚。字比渴骥骎骎来，文如翠潋鳞鳞起。

皇华辙迹环诸道，济物良筹载襟抱。双泉复见等故人，竹马儿童半羸老。

吾君丰泽要下流，惭愧长澜力不侔。一方始此一滴润，千亩长有千钟收。

去瘼未尽惠未施，可使剜肉生新痍。尘埃满面语甚恶，虚辱逢人统项斯。
蓦山溪（春半）
张震（宋代）

青梅如豆，断送春归去。小绿间长红，看几处、云歌柳舞。偎花识面，对月共论心，携素手，采香游，踏遍西池路。

水边朱户。曾记销魂处。小立背秋千，空怅望、娉婷韵度。杨花扑面，香糁一帘风，情脉脉，酒厌厌，回首斜阳暮。
水调歌头（幕府有和，再用韵）
李曾伯（宋代）

碾就一轮玉，扫尽四边尘。白乎不涅不磷，千古此丰神。领略常娥体态，寂寞谪仙材调，四海岂无人。安得金丹诀，长驻玉颜春。

镜圆明，冰样洁，水来清。良宵难值如许，何惜且留宾。拟唤桓伊三弄，影转画檐西畔，钟鼓趣残更。肺腑尽霜雪，麹蘖不能醺。
题雪岩胡则潜诗卷首
姚勉（宋代）

君有雪岩余雪坡，坡中雪少岩雪多。
试将二雪平章看，坡中雪比岩如何。
有人问我坡间雪，一色平铺寒玉洁。
夜深明月可中庭，化作冰壶底俱彻。
不如君岩雪更奇，怪松夭矫银龙垂。
倚岩一啸望清晓，千崖万壑俱瑶池。
莫将多少分优劣，只喜坡间同此雪。
芦花月色一样看，吾雪本来无欠缺。
群芳秃尽梅始花，同云羃羃天之涯。
蒲团竹屋坐听雪，春虫扑窗蟹行沙。
书来题作雪家契，最爱君书此三字。
世人爱热冷即嫌，我独与君同此嗜。
雪无彼此只一家，玉堂茅舍何等差。
红垆一片会真趣，藩篱剖破非封蜗。
雪堂仙伯骑鲸去，天台雪巢复何处。
与君分钓雪江寒，同唱孤舟蓑笠句。
将行陪贰车观灯
晁补之（宋代）

行歌红粉满城欢，犹作常时五马看。
忽忆使君身是客，一时挥泪逐金鞍。
普说三转语颂出示众 其三
释月涧（宋代）

等闲拈起一机看，顿觉重重海岳昏。划尔一声轰霹雳，木人闻后更谁闻。
高士咏 其五 柏成子高
吴筠（唐代）

大禹受禅让，子高辞诸侯。退躬适外野，放浪夫何求。

万乘造中亩，一言良见酬。俋俋耕不顾，斯情邈难俦。
一翦梅
曹勋（宋代）

不占前村占宝阶。芳影横斜积渐开。水边竹外冷摇春，一带冲寒，香满襟怀。

管领东风要有才。频携歌酒上春台。直须日日玉花前，金殿仙人，同赏同来。
苦热登多稼亭二首
杨万里（宋代）

日脚斜红欲暮天，倚栏垂手弄云烟。
两行相对树如许，一叶不摇风寂然。
剩欲啜茶还罢去，却愁通夕不成眠。
黑丝半把垂天外，白雨初生远岭边。
答剑门朱宰和益昌夜泊韵
孙应时（宋代）

好辞绝妙过邯郸，开卷清风起坐间。
想见襟怀濯冰雪，如闻吟啸满云山。
离亭剑阁千峰碧，归梦莱衣五彩斑。
尊酒相逢更何许，秋帆回首下牢关。
官坡访刘居士
陈圭（明代）

天风吹我上崔嵬，花拥肩舆一径开。仙岭白云晴似絮，官陂春径绿于苔。

高人恰听莺声去，好客才从鸟道来。吟倚夕阳亲剥啄，古香飞出乱书堆。
原上新居（一作王建诗）
姚合（唐代）

秋来梨果熟，行哭小儿饥。邻富鸡长往，庄贫客渐稀。

借牛耕地晚，卖树纳钱迟。墙下当官道，依前夹竹篱。
偈颂一百三十三首 其二十五
释法薰（宋代）

识得心，山岳沉。握金成土，握土成金。脚后脚前，见成行货。

少室峰前，交点不过。
寄大光 其一
陈与义（宋代）

心折零陵霜入鬓，更修短札问何如。江湖不是无来雁，只惯平生作报书。
子宝东归以嘤其鸣矣求友声为韵作古诗七章宽
孙应时（宋代）

岁寒松柏苍，波动金石止。
物生不自别，有时正须此。
真源在极致，空谈非实理。
玉汝其或成，造物恩大矣。
午睡听
周紫芝（宋代）

拟倩花枝当绮罗，更烦莺作缓声歌。未残春色犹堪惜，已老周郎奈若何。
清明日雨中同中甫子云二兄集湖上
韩元吉（宋代）

莫辞冲雨湿春衣，要看湖山滴翠微。
絮重欲飞堤柳暗，花寒无赖海棠稀。
官忙未觉追游少，醖美犹堪尽醉归。
屈指薰风来几日，绿荷簪水已依依。
巫山十二峰 其二 翠屏峰
陈是集（明代）

朝真亭上列锦屏，摇落秋飙不减青。纵使吴绫将画就，何如瑶蕊隐真灵。
抵镇远县作
周宝生（清代）

路入龙标景物纷，城临水陆势斜分。扁舟暂泊滩头雨，细马轻驮岭上云。

七十日过如度岁，六千里未息劳筋。关山似觉重来好，涧草岩花扑练裙。
别宜春赴举
卢肇（唐代）

秋天草木正萧疏，西望秦关别旧居。筵上芳樽今日酒，

箧中黄旧古人书。辞乡且伴衔芦雁，入海终为戴角鱼。

长短九霄飞直上，不教毛羽落空虚。
古像赞二百零五首 其二十二 周文王
孙承恩（明代）

于穆文王，纯一不已。道接羲皇，重爻演义。神化无迹，至德不形。

大哉乾元，穹然高明。
送范子仪将漕湖北五首 其四
吕本中（宋代）

令兄守家学，曰自文正始。惟不卑小官，至死而后已。

其间有富贵，乃是偶然尔。人欲学古人，岂不识此理。

奈何厌贫贱，乃不退就已。君今又蹈之，可为吾党喜。
幽居杂咏七十四首，自洪武十一年平原还家作也 其六十
孙蕡（明代）

春酒独酌不成醉，可怜溪上百花开。花前几日南风紧，门外今朝好客来。
舟中值雪
李正民（宋代）

百里清波一苇航，茅檐灯火照渔梁。寒吹褐袂风头急，夜洒篷渔雪片飏。

乘兴去寻戴安道，异书思见蔡中郎。胸怀礧碨须倾倒，樽酒相看气味长。
有所思
萧衍（南北朝）

谁言生离久，适意与君别。
衣上芳犹在，握里书未灭。
腰中双绮带，梦为同心结。
常恐所思露，瑶华未忍折。
乙酉六月十九日应诏言事九月一日去国一首
洪咨夔（宋代）

黑风吹雨出长安，破帽骚骚怯暮寒。
不得之乎成一事，却因而暮失三官。
人心天理推详易，世路交情点检难。
白发老人经事惯，教儿只作博投看。
乌夜啼
宋无（元代）

露华洗天天堕水，烛光烧云半空紫。西施夜醉芙蓉洲，金丝玉空咽清秋。

鼙鼓鞭月行春雷，洞房花梦酣不回。宫中夜夜啼栖乌，美人日日歌吴歈。

吴王国破歌声绝，鬼火青荧生碧血。千年坏冢耕狐兔，乌衔纸钱挂枯树。

髑髅无语满眼泥，曾见吴王歌舞时。乌夜啼，啼为谁。

身前欢乐身后悲，空留瑟怨传相思。乌夜啼，啼别离。
雪飞不已戏作长歌
张侃（宋代）

清溪怒号多北风，乞水来自河伯宫。多应飞雨作寒色，呼吸云气鞭痴龙。

冬深万木冻欲折，那有卉药成纤洪。造化小儿一饷戏，锼琼镂玉何其工。

庭前婆娑万花舞，春意已遍翡翠丛。可怜世情多冷眼，怨咨竟欲讼天工。

了知妙处不用力，岂为汝辈眼目供。明朝晴乌耀烛龙，向之幻景须臾空。
双柱擎天
韩信同（宋代）

白鹤岧岖枕江曲，接岫连峰衍林麓。
石堂峻峭万山雄，拥翟亭亭多乔木。
双撑石柱峙东南，势力擎天名不俗。
钟英特产栋梁材，不随簪缨美如玉。
左接蓬莱右洞天，峰前水带萦九曲。
依然纪出武陵源，拟就峰傍新卜築。
鹤归错认华表存，应笑世人枉追逐。
游苍玉洞
钱元忠（宋代）

峭嵘乱石满陵冈，颜色苍润如琳琅。
神恻鬼□□□惨，牛眠虎琳深伏藏。
太清灵壁不足数，涪水□麦熟可方。
剥苔剔藓验古刻，诸贤□□腾光茫。
如此至宝岂易得，宜檄山灵护□□。
□□□□□□□，却恐六丁下取将。
十月二十六日会于北禅分韵赋诗应辰得多字吕治先酒熟亦欲会客故末意及之
汪藻（宋代）

为此升斗粟，来往如飞梭。桂林在何许，水险山嵯峨。

骊驹偶未至，于焉少婆娑。幸陪英俊游，不觉日月过。

今夕复何夕，朔风捲寒波。肴核虽草草，聊以供笑歌。

子如不饮酒，视此庭前柯。浓绿光薿薿，所馀今几何。

邻家酿新熟，颇闻旨且多。更当奋馀勇，往举金叵罗。
杂诗
姚镛（宋代）

北风日以劲，古道无人行。阳坡树已黄，阴崖草犹青。

四时相代谢，谁为此枯荣。揽衣坐幽磴，下有流泉声。

听之不成调，挹之有馀清。悠悠京洛尘，污人头上缨。
应天长·一钩初月临妆镜
李璟（五代）

一钩初月临妆镜，蝉鬓凤钗慵不整。重帘静，层楼迥，惆怅落花风不定。
柳堤芳草径，梦断辘轳金井。昨夜更阑酒醒，春愁过却病。
呈康总管相公
杨公远（宋代）

古汴文章伯，来为我郡侯。
一心天不夜，千里用长秋。
政压龚黄辈，诗侪李杜俦。
雷门持布鼓，肯瞩电光不。
夏日杂咏四首 其二
陆游（宋代）

兀兀从谁语，𥉂𥉂寄一床。不嗟头似葆，但苦汗如浆。

攲枕风生竹，钩帘日转廊。非由静胜热，本体自清凉。
事静
姚燮（清代）

天风高避牖，海雨暗欺灯。事静寒方觉，愁消酒略胜。

安居资寂地，穷路识良朋。践得空山约，吾当斥鴳矜。
与莫午桥梦槐旋自江南至济宁午桥北上占此话别
李西堂（清代）

握手话途穷，乾坤饮泣中。饥寒千里共，辛苦两人同。

愁说君游北，行看我欲东。悠悠驱马去，怅望暮云空。
早秋吟眺
孟贯（唐代）

新秋初雨后，独立对遥山。去鸟望中没，好云吟里还。

长年惭道薄，明代取身闲。从有西征思，园林懒闭关。
寄老山张鹏飞御史
方回（元代）

通袖风霜手，挥毫雅颂音。
柄臣曾见惮，素士许同吟。
包括沧溟浅，蜚腾岁月深。
一朝梦惟肖，槁草仰商霖。
落花时
姚燮（清代）

疏灯隐隐柳丝摇。楼近人遥。春愁着意知深浅，恐难掩、两眉梢。

愁风江上茫茫路，吹雨添潮。便□流得残红去，莫流向、谢娘桥。
甲戌民风近体寄叶给事八首 其二
龚诩（明代）

昨过任溪南北村，百家能得几家存。春秋旦暮常愁饿，父母妻家半病瘟。

荇粉磨成连浊土，榆皮剥尽到深根。相逢无复人形状，两颊何曾断泪痕。
桂隐纪咏·鹊泉
张镃（宋代）

鹊饮树底泉，人立石边路。
相亲不相疑，所性平等故。
题枯林上人墨兰四首 其四
刘崧（元代）

杜若䕷芜忽已残，西风泽国故多兰。閒来竹底拾翠羽，月下不知清露寒。
客游
戴表元（宋代）

客游吴楚地，最好是秋天。
三泖团脐蟹，双溪缩项鳊。
桂林云顶寺，芦荡月中船。
酒醒□□雁，犹胜听杜鹃。
偈颂一百四十二首 其四十一
释广闻（宋代）

六祖不会，谁云卞璧无瑕颣。达磨不识，生铁蒺藜当面掷。

碓捣磨磨，风吹日炙，无位真人汗滴滴。
修上人以楞严圆觉二经见寄书六言一偈
孙觌（宋代）

月标指上自见，珠系衣中可寻。卷去与人遮眼，却来问佛徵心。
减字木兰花 其三 止贪词
韦骧（宋代）

鸾坡凤沼。轩冕傥来何足道。存养天真。安用浮名绊此身。

劳生逸老。摆脱纷华须是早。解绶眠云。林下何曾见一人。
舍东旧有花数百株自去岁大雨道路阻绝不复可寻感叹成诗
吕本中（宋代）

无数新花替旧丛，兔葵高卧占春风。向来桃李成蹊处，今在陂塘渺莽中。
颂古二十四首
释宗演（明代）

今朝四月一，春去无踪迹。
衲僧拄杖子，依旧光黑漆。
看看，旋岚偃岳而常静，
江河竞注而不流。野马飘鼓而不动，
日月历天而不周。尽情抛掷太湖里，
下载清风熟与俦。
诗二首 其一
叶梦得（宋代）

霜风猎猎将寒威，林下山僧见亦稀。怪得吟诗无俗语，十年肝鬲湛寒辉。
赠李勿斋之任丹徒掌教
杨起元（明代）

昔年道路曾倾盖，今日过逢是故知。身在病中君屡枉，道从旴故我何疑。

天机浩浩言难尽，行色匆匆兴未移。此去应知桃李满，春风京口已离披。
五十感伤四首 其二
洪繻（清代）

苍天倏与人俱老，蓬岛还须恨作城。失足儒坑长有愧，埋头蛮海总无声！

豪怀忽忽千秋去，壮泪汪汪万顷倾。五十年光归一瞬，何图断送此浮生！
桃村寄题三首
钱时（宋代）

白云深处锦成堆，游子逢春定一来。
会得四时春不断，桃村何日不花开。
颂古四十四首
释师范（宋代）

持来送去样团团，覆阴儿孙义不寒。
何似当时休擘破，浑仑留与后人看。
游峨眉十一首
冯时行（宋代）

薄宦非初志，幽栖有宿期。
胜游宜数数，老境已垂开。
山好无时见，云閒逐处随。
诛茅或未可，细路有人知。
缘识
宋太宗（宋代）

行幸一何得，民安君子乐。
求官利益人，勸善懲诸恶。
虞美人
晏几道（宋代）

闲敲玉镫隋堤路。一笑开朱户。素云凝淡月婵娟。门外鸭头春水、木兰船。

吹花拾蕊嬉游惯。天与相逢晚。一声长笛倚楼时。应恨不题红叶、寄相思。
送佑兄之仰山
释绍昙（宋代）

仰山活业苦无多，畲片荒田种粟箩。
去与一锄翻到底，听渠叉手道如何。
庭草
姜特立（宋代）

一簇墙阴绿正繁，不依朱户傍雕栏。
竹光苔色深相映，只许閒人静处看。
後元丰行
王安石（宋代）

歌元丰，十日五日一雨风。
麦行千里不见土，连山没云皆种黍。
水秧绵绵复多稌，龙骨长乾挂梁梠。
鲥鱼出网蔽洲渚，荻笋肥甘胜牛乳。
百钱可得酒斗许，虽非社日长闻鼓，吴儿蹋歌女起舞，但道快乐无所苦。
老翁堑水西南流，杨柳中间杙小舟。
乘兴欹眠过白下，逢人欢笑得无愁。
荷叶杯·绝代佳人难得
韦庄（唐代）

绝代佳人难得，倾国，花下见无期。一双愁黛远山眉，不忍更思惟。
闲掩翠屏金凤，残梦，罗幕画堂空。碧天无路信难通，惆怅旧房栊。
万安道中书事三首 其二
杨万里（宋代）

携家满路踏春华，儿女欣欣不忆家。骑吏也忘行役苦，一人人插一枝花。
题四小景 其一 道院迎仙客
程敏政（明代）

日日栖空馆，呼童扫径苔。飘然骑鹤侣，时自海东来。
缥缈峰
范成大（宋代）

满载清闲一棹孤，长风相送入仙都。
莫愁怀抱无消豁，缥缈峰头望太湖。
秋雨未已客怀不佳夜诵少陵遣兴诗至生涯能几何常在羁旅中三复增感每字赋一诗 其一
章甫（宋代）

日月无停轮，岁律今峥嵘。夜长客无睡，打窗秋雨鸣。

早寒逼衾裯，儿女声咿嘤。令人愧老庞，团栾话平生。
九牛驿遣送者归
张弼（明代）

章江北注九牛深，柳色依依送远心。两岸莺声啼不尽，野云含雨日西沉。
桐庐寺晓钟
张伯玉（宋代）

扁舟下桐圃，霜月满寒潭。
疏钟一声起，清与天地参。
春容逗万壑，窈窕出层岚。
羁魂不成寐，洗耳涤尘贪。
积雪未晴正旦朝贺大庆殿口号八章
程公许（宋代）

玉阶再拜卷班回，一炷心香悯动灰。
六合风尘须一洗，八荒寿域会重开。
黄石斋举子同馆勒双卮以寿 其一
倪元璐（明代）

杏坛推才，五台选德。为是父儿，宜烦孔释。
读复斋杨公捕盗说
薛亹（明代）

六贼欺心心自迷，而今始觉觉来迟。等闲却被东风笑，笑我知吟人未知。
夹竹桃花
沈与求（宋代）

摇摇儿女花，挺挺君子操。一见适相逢，绸缪结深好。

妾容似桃萼，郎心如竹枝。桃花有时谢，竹枝无时衰。

春园灼灼自颜色，愿言岁晚长相随。
题月波圭大章先月亭
岑安卿（元代）

人必贵虚明，月色爱端正。旁死还哉生，以渐至圆净。

谁于既望还，分此先后景。亭依水西浒，月出山东岭。

孤光一离天，即破亭色暝。凭阑对东湖，潋滟一千顷。

惟怜亭西隅，阴阴尚幽映。一轮固圆明，未尽满月境。

何如到天心，山河了无影。
闻雁杂咏 其十七 东篱闻雁
成鹫（清代）

三径久不埽，篱根长绿苔。秋声随雁入，花意待人开。

予亦自知老，宾从何处来。水边频寄宿，鸥鸟或相猜。
赠张次律司理三首 其二
赵蕃（宋代）

及是凡几见，于今乃白头。殷勤蒙饭设，缓急与医谋。

夫子自为德，畸人何足忧。诸家何所历，更有若人不。
将过娄江奉访王长公先柬二首 其一
胡应麟（明代）

西风船下越江湄，恍入三天问路岐。云满大罗朝宴日，雪飞中路夜来时。

千秋一钵劳先赠，万里孤筇愧后期。笑杀卢敖游汗漫，丹台咫尺是蓬池。
次陈秘书韵
释慧远（宋代）

旋机倒用从前事，夺食驱耕验作家。
星电交驰玄路绝，从教努目视深沙。
拟古三首 其三 拟孟冬寒气至
陆深（明代）

岁盈易寒风，旷野何萧条。深居戒远趾，四壁亦飘摇。

阳和日已往，阴冱日已骄。门外远书至，启函知故交。

慰我以好音，期我以明昭。感兹殷勤意，千载讵能销。

素心抱愚衷，欲吐还自韬。
李花
汪洙（宋代）

枝缀霜葩白，无言笑晓风。清芳谁是侣，色间小桃红。
训蒙绝句 言志
朱熹（宋代）

莫道车裘事亦轻，仲由勇义乃能行。欲知共敝为难易，试把车裘验世情。
题柯德阳埽尘斋
方回（元代）

尧舜上圣姿，犹以学为事。
矧伊匪生知，不学知不致。
可学而不学，是谓自暴弃。
俯首就佔毕，又患学不至。
恭惟天地心，无极一生二。
阴阳既已判，太少二生四。
生生滋无穷。科斗积乳孳。
籀篆隶真行，同文或以异。
因继几前王，册府建中秘。
号为蓬莱山，校书及正字。
计资不量材，抱椠剔蠹蘱。
尸优副劣间，颠倒足笑喟。
之子读五车，便腹为箧笥。
合登天禄阁，太一照藜吹。
顾使跧蓬蒿，饭茹宫有侐。
陈蕃扫天下，借曰未得位。
扫我方册尘，我有笔为篲。
讎勘极精审，披阅尽劬瘁。
残火秦坑遗，断简汲冢出。
端倪究盘颉，古初探炎燧。
五十衍蓍爻，九百采稗记。
微吟泣山精，幽啸却野鬽。
净几如我心，暗室了无愧。
老夫敢苦口，曰此艺成易。
点画考譌讹，是亦学之次。
迩年斯道衰，无奈异端炽。
函谷青牛关，洛京白马寺。
敷落帝八言，为国膏肓崇。
杨墨合为一，不仁复不义。
外若示兼爱，实则内自为。
愚民欢趋之，此患恐未已。
儒冠不能辟，拔白立赤帜。
何至畔吾徒，舍此彼之嗜。
太玄岂不奇，甘从高阁坠。
钟山说偏傍，奎运竟跋疐。
洙泗以至今，关洛最为粹。
知艰行尤艰，方寸宜默识。
勿谓周鼎沦，后无汉唐治。
大学久无儒，此亦见大意。
大匠操规矩，不执斧凿器。
当如九方皋，无以色见骥。
夜雨
郑樵（宋代）

夜雨潇潇至，天寒拥敝裘。
空床听幻响，独咏解深忧。
次第园蔬润，参差渔火幽。
长江风浪息，何日放舟游。
偈倾一百三十三首
释法薰（宋代）

不是世间法，亦非西祖意。
晷运推移，日南长至。
幽州江口右人，不道光阴虚弃。
淮阴侯
李宗渭（清代）

饭信谁？淮阴母。杀信谁？汉宫后。饭惜英雄杀忌才，千古具眼此两妇。

有贤不用斯亡身，重瞳区区真妇人。
叙旧赠江阳宰陆调
李白（唐代）

泰伯让天下，仲雍扬波涛。
清风荡万古，迹与星辰高。
开吴食东溟，陆氏世英髦。
多君秉古节，岳立冠人曹。
风流少年时，京洛事游遨。
腰间延陵剑，玉带明珠袍。
我昔斗鸡徒，连延五陵豪。
邀遮相组织，呵吓来煎熬。
君开万丛人，鞍马皆辟易。
告急清宪台，脱余北门厄。
间宰江阳邑，翦棘树兰芳。
城门何肃穆，五月飞秋霜。
好鸟集珍木，高才列华堂。
时从府中归，丝管俨成行。
但苦隔远道，无由共衔觞。
江北荷花开，江南杨梅熟。
正好饮酒时，怀贤在心目。
挂席拾海月，乘风下长川。
多沽新丰醁，满载剡溪船。
中途不遇人，直到尔门前。
大笑同一醉，取乐平生年。
风入松 和贝廷琚助教韵
凌云翰（元代）

谁教齿豁更头童。从唤作衰翁。惜花已自因花瘦，况飘零、万点惜风。

须信人生如梦，休言世事皆空。

紫骝嘶过画桥东。犹记软尘红。重来绿遍西湖路，消魂是、杜宇声中。

经眼倚妆飞燕，伤心照影惊鸿。
亭皋
韩淲（宋代）

亭皋新雨沐，物物秋气深。著蕊木芙蓉，桂树尤萧森。

岂伊酒可尝，而我诗未吟。朅来六七辈，领会宜素衿。

尘眯共一扫，风乎出云岑。
新城塔山对雨二首一
晁补之（宋代）

山外圆天一镜开，山头云起似浮埃。
松吟竹舞水纹乱，坐见溪南风雨来。
句
谌祜（宋代）

白发风前酒，黄花雨后镫。
和雪湖题史都宪墨竹长句
谢迁（明代）

虎头猛气摧强敌，八阵雄图归画笔。醉墨淋漓恣挥洒，俗尘未许轻相逼。

雪湖自号太瘦生，高谊直薄秋云横。吟肩双耸碧峰立，长歌时出摩空声。

两公诗画非苟作，延平宝剑成对跃。风恬波静朝雨晴，匣中隐隐犹雷鸣。

庖丁游刃有馀地，目无全牛轻一世。鸣球戛击互铿锵，恍疑韶濩陈庙堂。

嗟余饱饭惟捧腹，百事忙然痴睡足。世间巧拙未须论，袖手旁观真碌碌。

岁寒三友梅竹松，冰霜节操由来同。孤山徂徕邈何许，萧萧淇澳生秋风。

眼前物色自分晓，世情却爱春杨柳。安得妙手添松梅，著与修篁共坚守。

魏侯宝此长如新，琅玕珠玉争嶙峋。高堂相对亦自励，要使清风动海垠。
赋得绿珠
袁凯（明代）

于越山水秀，自古有名娃。
绿珠虽后来，声名天下夸。
明珠动盈斛，轻绡亦论车。
众人不能得，独向石崇家。
名园临紫陌，高楼隐丹霞。
文犀饰窗槛，白玉缀檐牙。
为乐未及终，奇祸忽来加。
厚意何可忘，微命何足多。
委身泥沙际，终令后世嗟。
殷女曾灭国，周褒亦乱华。
古人已如此，今人将奈何。
犹胜中郎女，清泪湿悲笳。
寄蔡任
薛师石（宋代）

不见三百日，问君消息多。
身閒诗有味，不净月无波。
琴里怀孤竹，书中寄永和。
遥怜一江隔，何计得相过。
京都十景 其二 太液晴波
李东阳（明代）

太液池头春水生，更无风雨却宜晴。鸟飞不动朱旂影，鱼跃时惊綵枻声。

天上银河非旧路，人间瀛海是虚名。何如周囿开灵沼，长与君王乐治平。
正月十二日夜作
吕本中（宋代）

春来消息未真传，久负蒲团一味禅。灯火侵寻作佳境，冰霜偃蹇过新年。

江声误落三更雨，野色遥看万斛船。咫尺风光不相贷，忍令好语到愁边。
圣俞在南省监印进士试卷有兀然独坐之叹因思
欧阳修（宋代）

南宫官舍苦萧条，常忆群居接◇寮。
古屋醉吟灯艳艳，画廊愁听雨萧萧。
残春共约无虚掷，一岁那知忽复锁。
顾我心情又非昨，祗思相伴老渔樵。
送友
释今壁（明代）

一笠随身恣远游，半岩烟雨宿丹丘。会同雪夜来伊浦，又趁霜钟别沃州。

黯黯青山人独去，迢迢寒影水空流。玉潭风急松声暮，满壁红霞映石楼。
卧佛寺
弘历（清代）

莎堤带露策骖驔，缥缈云关辟晓岚。暂息尘缘游鹿苑，顿教真念礼瞿昙。

山椒迎爽知秋到，斋牖通虚似月涵。朅咏昔年题壁句，前三三与后三三。
题春晖堂
胡奎（元代）

青天何高高，中有三春晖。母年日已迈，儿心尝依依。

此心向谁道，一寸阶前草。宦辙东西驰，千里万里道。

儿骑青骢马，身著绣罗裳。何异五色衣，笑舞春晖堂。

春晖无时已，照见东流水。水中双鲤鱼，朝盘奉甘旨。

庭前有高树，慈乌日夕来。乌雏思返哺，飞绕黄金台。
孤愤吟十三首
高斯得（宋代）

扫除学法啗诸生，精锐销磨直可坑。
乞斩三奸亦人尔，汝曹何忍负斋黉。
寄题云屋赵资敬启蒙亭风雩亭二首
方回（元代）

昔人筑雩坛，群巫此歌舞。
骄阳煽蕴隆，吁叹以降雨。
良辰岁时和，遗迹林壑古。
枯卉换槁叶，芳荑抽宿莽。
徜徉沂水上，童冠七或五。
春袖风乎兹，缋绣无火黼。
千载想佳人，不仕东国鲁。
异彼三子撰，圣师独予取。
吾友赵隐君，笑唾卿相组。
猿鸟听新咏，点瑟时一鼓。
汉歌曾罔闻，楚台未渠数。
泠泠列御寇，肯尔哙等伍。
小庭寒夜寄梦得
白居易（唐代）

庭小同蜗舍，门闲称雀罗。火将灯共尽，风与雪相和。

老睡随年减，衰情向夕多。不知同病者，争奈夜长何。
闻新蝉寄桂雍
贯休（唐代）

新蝉终夜叫，嘒嘒隔溪濆。杜宇仍相杂，故人闻不闻。

卷帘花动月，冥目砌生云。终共谢时去，西山鸾鹤群。
晚步
裘万顷（宋代）

日落欲闭户，风清聊杖藜。
千山犹带雨，一径已无泥。
虢虢水声急，悠悠云影低。
催归缘底事，著意旁人啼。
送李判官之润州行营
刘长卿（唐代）

万里辞家事鼓鼙，金陵驿路楚云西。
江春不肯留行客，草色青青送马蹄。
游北李园三绝 其三
吕本中（宋代）

壁间诗字有凝尘，庭下梅梢又作春。独有城南汪教授，当时同是看花人。
翠盖峰
陈岩（宋代）

烟际亭亭出古崖，几层翠盖倚天开。
铿然风向林梢过，知有神仙玉佩来。
投赠福建路罗中丞
陈陶（唐代）

越艳听谣不厌听，楼船高卧静南溟。未闻建水窥龙剑，应喜家山接女星。

三捷楷模光典策，一生封爵笑丹青。皇恩几日西归去，玉树扶疏正满庭。
寄吴融
陆龟蒙（唐代）

一夜秋声入井桐，数枝危绿怕西风。霏霏晚砌烟华上，

淅淅疏西雨气通。君整轮蹄名未了，我依琴鹤病相攻。

到头江畔从渔事，织作中流万尺篊.
无题集唐句十首 其九
童轩（明代）

与君相见不相亲，脉脉无言几度春。别恨转深何处写，晚来幽独恐伤神。
乞炭於冯孔武再用前韵
敖陶孙（宋代）

君不见元光河决愁从臣，天子有诏皆负薪。
当时实炭知畿畚，下与鱼鳖争生人。
孰知木黔善制水，火出木尽全其真。
一朝入火纵粉骨，曲身得暖龙蛇伸。
成亏等作万世计，肯与胡僧推劫尘。
我欲诙谐与作传，上继毛颖追获麟。
日烧昆仑十挺指，惜哉黔也非吾亲。
穷朝破灶郁烟烬，青唇墨腕羞比邻。
谁能与致送暖势。坐使有脚歌阳春。
将军羔酒空作梦，十年未有今年贫。
胡笳十八拍 第二拍
李纲（宋代）

黑云压城城欲摧，赤日照耀从西来。虏箭如沙射金甲，甲光向日金鳞开。

昏昏阊阖闭氛祲，六龙寒急光徘徊。黄昏胡骑尘满城，百年兴废吁可哀。
缘识 其五
赵炅（宋代）

忘机悟既见真诠，慕道威仪立善缘。语默但教方外用，玄微通达自弥坚。

利名染著还如梦，性相归来猛似泉。三业之中堪发问，勿令万法不精专。
题浑沦庵
虞堪（明代）

龙虎山中看月高，静无天籁绝纤毫。浑沦消息谁知得，夜半吹笙醉碧桃。
叠题乌江亭
王安石（宋代）

百战疲劳壮士哀，中原一败势难回。
江东子弟今虽在，肯与君王卷土来？
定道德经为六十四章漫书所得八首 其八
郭之奇（明代）

使民复结绳，老死不相陵。甲兵无所用，舟车无所乘。

使民复畏威，不言而自归。吾言甚易知，知者亦何希。

不知知病，不病乃圣。圣人不病，民莫不敬。不争而胜，不召而应。

天之所亘，民胡不定。天网恢恢，天道日回。抑高举下，损去益来。

有馀不足，既覆始培。圣人胎之，使世皆孩。以柔胜刚，以弱胜强。

处下曷殃，损馀曷伤。受其不祥，为天下王。执契司方，为天古皇。

毋为大匠斲，以劳血指握。道本无名璞，人心方寸觉。

五千牛背言，一画庖牺学。
醉花阴（木犀）
丘崈（宋代）

碧玉槎桠金粟小。山路惊秋老。倒倚湿寒烟，似怯秋风，阁泪啼清晓。

铜壶冷浸宜深窈。人试新妆巧。云鬓一枝斜，小阁幽窗，是处都香了。
京师元夕有怀丘子兼忆旧游而作
李梦阳（明代）

名都郁垝垒，浮云荫孤台。宿昔与丈人，揽袂凌崔嵬。

延眺殊未已，明月从东来。俯身览九陌，车马何諠豗。

朱门竞笙竽，钟鼓趣行杯。讵知前代人，寒隧生青苔。

金珠委瓦砾，铅华安在哉。沉冥日云富，感激人心哀。

丈人方岳裔，夙质谢尘埃。婚嫁慕向子，幽栖放颜坏。

七十尚蛇蛰，白衣潜草莱。嗟余纠簪绂，俛仰阻沿洄。

逝将亲逸躅，荣盛等浮灰。
与毛茶干赵司法游东湖四首 其四
任希夷（宋代）

颖出三十客，今趋万里程。才高官未称，词与笔俱精。

珠玉忘形秽，江山共眼明。莫嫌巴蜀远，扬马各文鸣。
赋运使张大监道州石山以张诗平地风澜险于水
项安世（宋代）

枚回洲边春水生，日光照縠波文平。
绣衣使者何世上，彩舟唤客论交情。
平生择交不择利，俗子纷纷卧之地。
少年所识惟石君，晚岁相从不相弃。
一官到处西复东，悲欢得失无不同。
谁云我州大如斗，中有千岩万壑含松风。
迩来所得尤艰难，人力不到天为剜。
幽寻五岭犯炎雾，裹送万里穿狂澜。
十夫升前一夫洗，落尽煨尘见云献。
回首笑向道州守，此解未如人世险。
头颅已过羊肠车，不用更通丞相书。
老来得此万事足，摩挲苍璧相倚于。
玉帘崭崭何齿齿，质坚德重不可徒。
要镌{左土右册}口方玉池，更酌西岭玻璃水。
小却盛之数亩园，日夕与之同卧起。
客来莫怪我自怜，老子心情正如此。
大山嵯峨势千寻，小山左右罗瑶簪。
坡陀峭立各有态，面目难异同肝心。
叩之其声清以越，如磬之石钟之铁。
怕令去作清庙器，潜向江头□□□。
江头之月今几年，惯见东西南北客。
凛然相对各无惭，惟此主人伴此石。
主人说法石解应，夜深哦诗便之听。
垠崖划断声雷硍，有语盘空如此硬。
与人说石仍说诗，世间此乐谁得之。
故人往往解此意，赠以飞瀑和天池。
三君相视俱悠然，主人之乐无穷年。
只愁清庙要钟磬，早晚捉去调钧天。
依韵和查许国二首 其二
陆佃（宋代）

谁作明堂一柱看，谪官犹诖罪中间。名成何必频看镜，道在终须得赐环。

一片灵台江上月，七株仙果海中山。回头为报姮娥道，拟把高枝次第攀。
旅舍
刘应时（宋代）

草市欲黄昏，吾行恰到门。
仆夫思憩息，灯火喜温存。
一夜催花雨，数家临水村。
征途虽得句，默坐与谁论。
祥兴第三十五
文天祥（宋代）

朱崖云日高，风浪无晨暮。
冥冥翠龙驾，今复在何许。
东林圭云门杲将如雪峰因成长韵奉送
吕本中（宋代）

东风被泽国，君有千里行。送君不能远，宿昔春水生。

胡马污中原，旁淮多贼城。即今江南岸，盗贼犹纵横。

颇闻闽粤静，农民方及耕。雪峰佳主人，况欲屣履迎。

两公与谈道，正欲平其衡。但见演若头，自然心地明。

云何未览镜，便欲其流清。君行可语此，勿忧儿女惊。

鄙夫牙齿缺，苦遭尘事撄。七年忧奔走，一饱费经营。

野鹤出笼飞，尚须完翅翎。今者与君别，故乡他日情。

新诗见万一，庶用托同盟。
句
徐某（宋代）

至诚感格合天意，露零青松真上瑞。
自乐
晁说之（宋代）

避地悠悠处处居，何妨涕泪作欢娱。
碾茶势软春心静，捣药香多病意除。
梦寐未尝忘仗卫，儿童犹不恋江湖。
心期归计嵩箕近，只恐风尘尚畏途。
观王君玉侍郎集有酒明
程俱（宋代）

簿领青州掾，风姿曲秀才。长烦拍浮手，持赠合欢杯。

屡舞回风急，传筹白羽催。深惭偃师氏，端为破愁来。
和津喜雪二首
吴芾（宋代）

我爱平湖绕碧山，山光倒碧到樽前。
同云何事迷千嶂，飞雪俄然蔽一川。
纵使玉楼从地涌，便教银阙与天连。
到头幻化非真实，争似湖山耐岁年。
寄吴信叟
郑刚中（宋代）

闻说吴郎入汉中，扫除亭榭祝东风。
三年不与故人醉，留取数枝桃杏红。
春梦
白玉蟾（宋代）

我亦频年饮大苛，吟髭撚尽为诗魔。
夜来斗转参横后，梦在吴诗楚尾多。
所喜江山无病痛，可怜故旧半消磨。
水车自转如谁踏，枕上松声奈若何。
歌者屡召不至汪生狂发据高座剧谈水浒传奚童弹筝佐之四席并倾余赋一绝赏之
胡应麟（明代）

琥珀蒲桃白玉缸，巫山红袖隔纱窗。不知谁发汪伦兴，象板牙筹说宋江。
中秋后三日寄吴景朔
林希逸（宋代）

离鸿影断中秋月，病鹤心愁薄暮云。为语白莲同社友，得君书后愈思君。
满江红
曹冠（宋代）

日暖烟轻，竹梢映、花阴凌乱。微风皱、池光青碧，绿杨垂岸。艳杏风头红粉，幽兰砌下飘香暖。称邀宾、明日去寻芳，频欢宴。

光景速，浑如箭。醉梦里，春强半。且花前莫厌，玉杯频劝。一枕游仙方警悟，浮名自笑犹萦绊。醉挥毫、付与雪儿歌，娇莺啭。古诗：“丽词付与雪儿歌。”
僧檐前独竹咏
刘言史（唐代）

乱石田中寄孤本，亭亭不住凌虚引。

欲以袈裟拂著来，一边碧玉无轻粉。
拜明孝陵
孔尚任（清代）

宋寝齐陵尽野莎，英雄有恨欲如何。宝城石坏狐巢大，龙座金消蝠粪多。

瞻像犹惊神猛气，禁樵浑仗帝恩波。萧条异代微臣泪，无故秋风洒玉河。
烛影摇红·老子婆娑
刘辰翁（宋代）

老子婆娑，那回也上南楼去。素娥有恨隐云屏，元是娇痴故。惊扇徘徊未许。耿多情、为谁堪诉。使君愁绝，独倚阑干，後期无据。有酒如船，片云扫尽霓裳露。他时与客更携鱼，犹记临皋路。因念南羁北旅。醉乌乌、凭君楚舞。问君不见，璧月词成，楼西沉处。
六言杂兴
陆游（宋代）

梦里明明周孔，胸中历历唐虞。
欲尽致君事业，先求养气工夫。
寿宁节祝圣寿
王禹偁（宋代）

数声飞电响鸣鞘，香袅金炉映赭袍。
王母亲承玉皇诏，年年今日进蟠桃。
哭押牙四寂
佚名（唐代）

哀哉存殁苦难量，共恨沦流处异乡。可叹生涯光景促，旋嗟死路夜何长！

空令肝胆摧林竹，每使心魂痛渭阳。缧绁时深肠自断，更闻凶变泪沾裳。
致盆栀子于同年楼大防天官
袁说友（宋代）

一轮月影涨幽香，碧玉钗头白玉妆。
持似此花供燕几，玉堂端可寿萱堂。
和张倅行县
杨时（宋代）

江浮叠巘弄清辉，云外冥鸿江上归。
击目自多幽兴在，挥毫时见彩笺飞。
应愁零雨侵星驾，好为援戈却晚晖。
帝室正须调鼎鼐，勒移寄语不须讥。
梅花十首
张耒（宋代）

脉脉无言亦有期，雪中狂杀羽林儿。
可怜多少幽奇事，却是东风总不知。
醉乡六言二首 其一
刘克庄（宋代）

戒饬长须赤脚，客来洒扫送迎。莫言老子晏起，但道先生宿酲。
闺怨 其五
何荆玉（明代）

银汉初斜玉漏迢，兽炉犹有篆烟飘。可怜明月凉如水，閒却秦楼引凤箫。
碧桃花
方回（元代）

一种玄都旧种花，谁将缟雪换蒸霞。
群仙醉啖瑶池果，况核曾封白玉砂。
二十日往九峰 其三
韩淲（宋代）

泉上树皆翁手种，泉下池皆翁所迁。绕池倚树看泉水，泉边池影树清圆。
送赵将军
练高（明代）

崆峒一剑倚秋阴，谁识将军百战心。
老去功名余白发，闲来歌舞散黄金。
呼鹰大泽风竿劲，射虎南山雪羽深。
敲缺唾壶银烛短，时人不解垅头吟。
有招予赴娥江军营者谢以诗二章 其二
姚燮（清代）

有缨原足请，世岂乏终军？误以长风颹，来招僻岫云。

马颠愁试勒，弓愞畏胶筋。不作庸材弃，劳君破格慇。
与子仁登天柱冈过胡家塘莼塘归东园四首 其四
杨万里（宋代）

厌看家园桃李春，踏青行遍四山村。芳菲看尽还归看，看得园花特地新。
雨窗都转约游明湖次韵奉谢
吴经世（清代）

巾履追陪载酒游，渚亭烟景共迟留。麦畦暖雊雌雄雉，柳岸深眠子母牛。

小雨过时邀素月，微风度处皱新流。扁舟稳借推移力，不向芳尘逐紫骝。
生查子
李廷忠（宋代）

玉女翠帷熏，香粉开妆面。不是占春迟，羞被群花见。

纤手折柔条，绛雪飞千片。流入紫金卮，未许停歌扇。
武冈路中
彭汝砺（宋代）

复岭重冈烟霭深，晚年多病觉难任。他乡一日如三岁，远路家难抵万金。

流水可怜君未息，白云谁似尔无心。天寒日暮双飞鸟，寂寂归栖只旧林。
生日
王十朋（宋代）

老遇悬弧旦，天涯把一麾。误蒙崧岳句，忍诵蓼莪诗。

节物梅经眼，年华雪上眉。儿曾觞寿酒，尽是祝归期。
正初奉酬歙州刺史邢群
杜牧（唐代）

翠岩千尺倚溪斜，曾得严光作钓家。
越嶂远分丁字水，腊梅迟钓二年花。
明时刀尺君须用，幽处田园我有涯。
一壑风烟阳羡里，解龟休去路非赊。
次韵周法曹游青原山寺
黄庭坚（宋代）

市声故在耳，一原谢尘埃。
乳窦响钟磬，翠峰丽昭回。
俯看行磨蚁，车马度城隈。
水犹曹溪味，山自思公开。
浮图涌金碧，广厦构坏材。
蝉蜕三百年，至今猿鸟哀。
祖印平如水，有句非险崖。
心花照十方，初不落梯阶。
我行暝托宿，夜雨滴华榱。
残僧四五辈，法筵叹尘埋。
石头麟一角，道价直九垓。
庐陵米贵贱，传与後人猜。
晓跻上方上，秋塍乱萁荄。
寒藤上老木，龙蛇委筋骸。
鲁公大字石，笔势欲崩摧。
德人曩来游，颇有嘉客陪。
忆当拥旌旗，千骑相排豗。
且复歌舞随，丝竹写烦哇。
事如飞鸿去，名与南斗偕。
松竹吟高丘，何时便能来。
回首翠微合，于役王事催。
猿鹤一日雅，重来尚徘徊。
记梦
陆游（宋代）

世事纷纷触眼新，何由常作梦中身。
远游万里才移刻，豪饮千场不忤人。
鼓吹满城壼日晚，莺花如海洞天春。
是间可老君知否？莫信人言想与因。
华阳吟 其二
白玉蟾（宋代）

海南一片水云天，望眼生花已十年。忽一二时回首处，西风夕照咽悲蝉。
上广东漕使黄郎中
曾丰（宋代）

三春弸兮，中气彭兮。
季于孟仲，和之精兮。
至精收蒸，天相大明。
公生京京，集春之成。
挽陈白沙二首 其一
苏葵（明代）

满江秋水蘸冰壶，白首行藏道已孚。孤洁世称徐孺子，风流人惜邵尧夫。

江门大雅遗音在，伊洛春风旧迹芜。可恨著书嫌强聒，空教来学想规模。
再和三篇
苏颂（宋代）

闻君八法擅临池，{左扌右厌}押工夫世少知。
学者伏膺虞秘监，时贤求范永禅师。
流传异日须悬帐，交质何人敢对棋。
敛手姜芽柳家样，解嘲几困老刘诗。
辛酉岁旦偶成
赵抃（宋代）

一夕寅隅斗转魁，三阳和气入春台。鉴中华发浑霜雪，七十四从头上来。
闻湖寇
陈耆卿（宋代）

淮上兵戈血染川，浙河饿莩骨盈船。
又闻寇盗湖南起，不觉迟回夜半眠。
食肉贵人无恙否，剥肤巧吏尚依然。
吾皇圣德如天大，谁采吾言作奏篇。
花发沁园春·换谱伊凉
刘子寰（宋代）

换谱伊凉，选歌燕赵，一番乐事重起。花新笑靥，柳软纤腰，济楚众芳围里。年年佳会。长是傍、清明天气。正魏紫衣染天香，蜀妆红破春睡。一簇猩罗凤翠。遍东园西城，点检芳事。铃斋吏散，昼馆人稀，几阕管弦清脆。人生适意。流转共、风光游戏。到遇景，取次成欢，怎教良夜休醉。
和邓慎思诗呈同院诸公三首 其二
余干（宋代）

秋日同文馆，兴贤道与光。雄奇思汝颍，浮巧笑齐梁。

绿醑倾蛆瓮，青灯拆米囊。雅谈挥玉麈，未厌漏声长。
观草 其一
徐积（宋代）

一从有意惜庭芜，几日无心到杨柳。好色尽归帘下翁，馀光掬与船中叟。

绀液难从日下乾，芳姿易向霜中老。才到春还车马稀，青青胜却朱颜好。
及第后宿平康里（一作平康妓诗）
裴思谦（唐代）

银缸斜背解鸣珰，小语偷声贺玉郎。

从此不知兰麝贵，夜来新染桂枝香。
送薛判官赴蜀
钱起（唐代）

横笛声转悲，羽觞酣欲别。举目叩关远，离心不可说。

边陲劳帝念，日下降才杰。路极巴水长，天衔剑峰缺。

单车动夙夜，越境正炎节。星桥过客稀，火井蒸云热。

阴符能制胜，千里在坐决。始见儒者雄，长缨系馀孽。
梅花五首
杨公远（宋代）

横隔片烟争向静，深藏翠幕全真性。
霞拖数日初脑沉，月挂一眉天未暝。
问讯频敲碧玉枝，觅诗踏遍苍苔迳。
有时小醉倚幽窗，只藉清香闻得醒。
鹧鸪天·收尽微风不见江
李之仪（宋代）

收尽微风不见江，
分明天水共澄光。
由来好处输闲地，
堪叹人生有底忙。
心既远，
味偏长，
须知粗布胜无裳。
从今认得归田乐，
何必桃源是故乡。
记草木杂诗七首 其一 月桂花
朱松（宋代）

窗前小桂丛，著花无旷月。月行晦朔周，一再开复歇。

初如醉肌红，忽作绛裙色。谁人相料理，耿耿自开落。

有如贫家女，信美乏风格。春风木芍药，秾艳倾一国。

芳根维无恙，岁晚但枯蘖。
水龙吟·听兮清佩琼瑶些
辛弃疾（宋代）

用“些语”再题瓢泉，歌以饮客，声韵甚谐，客皆为之釂。

听兮清佩琼瑶些。明兮镜秋毫些。君无去此，流昏涨腻，生蓬蒿些。虎豹甘人，渴而饮汝，宁猿猱些。大而流江海，覆舟如芥，君无助、狂涛些。
路险兮山高些。块予独处无聊些。冬槽春盎，归来为我，制松醪些。其外芳芬，团龙片凤，煮云膏些。古人兮既往，嗟予之乐，乐箪瓢些。
句
宋高宗（宋代）

有美三宫德，无嫌并后心。